Anna Pihl

Anna Pihl (neiupõlvenimi Anna Gavronski; sündinud 4. juulil 1989) on eesti ajakirjanik, Bonnieri preemia laureaat (2020).

Haridus
Ta on lõpetanud 2008. aastal Miina Härma Gümnaasiumi (hõbemedaliga). Bakalaureusekraadi (cum laude) sai 2012. aastal Londoni Ülikooli Royal Holloway kolledžis meediakunstide alal spetsialiseerumisega dokumentalistikale ja magistrikraadi (cum laude) 2013. aastal University College Londonis Ida-Euroopa poliitika alal.

Töö ja looming
Uudistereporteri ja uuriva ajakirjanikuna ERR-is
Anna Pihl on töötanud alates 2009. aastast Eesti Rahvusringhäälingus. Ta on kajastanud otsesaadetes nii parlamendi-, presidendi- kui ka kohalike omavalitsuste valimisi, teinud reportaaže suursündmustelt ning elu- ja meelelahutussaateid. 

Aastatel 2009–2015 töötas ta ETV uudistesaate "Aktuaalne kaamera" reporterina, 2013. aastal oli lisaks suvesaate "Suvekultuur" saatejuht.

Ajapikku usaldati talle järjest enam uuriva ajakirjaniku ülesandeid ning 2014. aastal võeti ta ETV iganädalase telesaate "Pealtnägija" meeskonda. 2018. aastal oli ta üks päevakajalise intervjuusaate "Esimese stuudio" saatejuhte.

Pärast kuut hooaega "Pealtnägijas" lahkus ta 2021. aastal perekondlikele põhjustele viidates selle saatesarja tegijate põhimeeskonnast.

Aastatel 2021–2022 oli ta ka Urmas Vaino juhitud saatesarja "UV faktor" toimetaja.

2023. aasta märtsist kuni juunini oli Anna Pihl üks ETV igaargipäevase hommikusaate "Terevisioon" saatejuht ja ta oli ka lühidalt pühapäeviti eetrisse antava "Ukraina stuudio" saatejuhte.

Et need saated lähevad televaatajatele korda, seda kinnitavad pidevalt tehtavad telesaadete vaadatavuse uuringud.  Saatesarja "Pealtnägija" tegijate kollektiiv pälvis EFTA auhinna 2017. aastal parima publitsistikasaate kategoorias ning saatesarja "Esimene stuudio" tegijate meeskond on saanud koguni kaks EFTA auhinda: 2019. aastal parima uue saate ja 2020. aastal parima päevakajasaate kategoorias.

Ühiskondliku debati saade "Impulss"
2023. aasta oktoobrist jõudis ERR-i saatekavva Eesti ühiskonna varjatud valupunkte lahkav debatisaade Impulss, mille saatejuhid olid Anna Pihl ja ETV+ ajakirjanik Uljana Kuzmina ning kus temaatilist väitlust peavad Eesti olulised arvamusliidrid. Näiteks hooaja avasaates paljastati viise ja juhtumeid, kuidas idanaaber on pärast Ukraina sõja algust tõhustanud Eesti noorte seas tehtavat mõjutustööd, ning otsiti vastuseid küsimusele, kuidas peaks Eesti riik ja rahvas varjatud Vene propagandaga võitlema. Saatesarja meeskonda kuulub teisigi Eesti uurivaid tippajakirjanikke, näiteks aasta ajakirjaniku preemia pälvinud Katariina Krjutškova ja Bonnieri preemia laureaat Tiina Kaukvere ning mitme Eesti filmi- ja teleauhinnaga tunnustatud produtsent Birgit Rae. 2024. aasta sügishooajast juhib Anna Pihl seda saadet koos ERR-i Euroopa korrespondendi kohalt Eestisse naasnud Joosep Värgiga.

Üleilmse tähtsusega ajaloosündmuste kommentaatorina
19. septembril 2022 tegi Eesti Rahvusringhääling enam kui kuuetunnise otseülekande (millest neli ja pool tundi oli eetris ETV2-s ning ülejäänu ERR-i veebikeskkonnas Jupiter) kuninganna Elizabeth II ametlikust matusetseremooniast. Kuna Anna Pihl on elanud viis aastat Londonis ning kajastanud varem meedias nii kuninganna juubelit kui ka Briti kuninglikke pulmi, siis valiti just tema üheks otseülekande kommentaatoriks. Teine kommentaator oli Suurbritannia suursaatkonna avalike suhete ja poliitika nõunik Kai-Ines Nelson. ERR-i vahendusel jälgis ajaloolist matust peaaegu 170 000 inimest.

6. mail 2023 tegi ERR otseülekande kuningas Charles III kroonimistseremooniast. Sündmusi kajastati üksikasjalikult nii telekanalites ETV ja ETV+, ERR-i uudisteportaalis kui ka ERR Jupiteris, 7. mail Windsori lossis toimunud kroonimiskontserdi kandis üle ETV2. Otseülekande kommentaatorid olid taas Anna Pihl ja Kai-Ines Nelson.

Meelelahutuslike ühiskonnasaadete tegijana
Veidi kergemaid teemasid sai Anna Gavronski käsitleda 2013. aasta suvesaadete "Suvekultuur" saatejuhina.

2018. ja 2019. aastal oli Anna Pihl koos abikaasa Kristjan Pihliga ETV "Jõulutunneli" saatejuht. 

Aastatel 2018–2019 oli Pihl üks ETV suvesaate "Ringvaade suvel" saatejuhte. 2. maist 2022 kuni aasta lõpuni oli ta Grete Lõbu asendajana üks "Ringvaate" saatejuhte tandemis Marko Reikopiga.

"Sinu uus sugulane"
2021. aastal hakkas Anna Pihl autori ja saatejuhina tegema meelelahutuslikku vormi pandud dokumentaalsarja "Sinu uus sugulane", kus uuritakse Eesti avaliku elu tegelaste sugupuid ning püütakse leida põnevaid seoseid, millest saate kangelasel varem aimugi polnud. Sarja esimesel hooajal uuriti näiteks Anett Kontaveidi, Peeter Oja, Vaiko Epliku, Kristiina Ehini, Peeter Volkonski, Hendrik Toompere juunior juuniori, Kadri Simsoni ja Tõnis Niinemetsa sugupuud. Saatesarja tegijate meeskonda kuulub sugupuude uurimisele spetsialiseerunud ajaloolane Fred Puss. Saatesari sai 2022. aastal parima uue saate/saatesarjana (kollektiivse) EFTA auhinna. 

Saatesarja "Sinu uus sugulane" on näidatud Elisa Huubis ja ETV-s ning saateid saab järele vaadata ERR-i veebikeskkonnas Jupiter.

Telesaatesarja idee tekkis Anna Pihlil huvist oma suguvõsa loo vastu. Kui Anna õppis alles gümnaasiumis, tellisid ta vanemad genealoog Fred Pussilt perekonnaloolise uurimuse. Ajalooarhiividest tuli päevavalgele palju üllatavaid tõsiasju. Kui Eesti Ekspress oli 2022. aasta algul avaldanud selle uurimuse tulemusi tutvustava ülevaateartikli, siis aasta lõpuks selgus, et see teema läks korda väga paljudele: artikkel oli lugejate arvult aasta kõige populaarsemate Ekspressi lugude seas. 

Dokumentaalfilmide autorina
Anna Pihli tehtud dokumentaalfilme on näidatud rahvusvahelistel filmifestivalidel. 2017. aastal võitis tema stsenaariumiga film "Sädemete jõed" Barcelona keskkonnafilmide festivalil parima lühidokumentaalfilmi preemia.

Filmid
 2011 "Pööre" (dokumentaalfilm/tudengifilm, režissöör Anna Gavronski)
 2012 "Parimad sõbrad igavesti" (tudengifilm juudi vanaprouadest, režissöör Anna Gavronski)
 2016 "Sädemete jõed" (dokumentaal- ja probleemfilm, režissöör Märten Vaher) – stsenarist
 2019 "Tõde ja õigus. Filmi lugu" (ETV dokumentaalfilm, režissöör Raivo Maripuu) – stsenarist (autor)

Endise baleriinina
Anna Pihl on palju aastaid tegelenud balletiga. Ta on õppinud aastatel 1997–2007 Vanemuise Tantsu- ja Balletikoolis, lisaks lühikest aega treeninud ka Ameerikas, ning esinenud Vanemuise teatri balletilavastustes, näiteks "Lumekuningannas" Gerda ja "Pähklipurejas" Nuku rollis. Õpingute ja põhitöö kõrvalt on ta andnud balletitunde.

Oma balletiteadmisi ja -oskusi ära kasutades on ta käsitlenud balletiteemasid ka ETV saadetes ja veebiartiklites. Ta on telesaadete tegemise osana löönud ise kaasa osaluseksperimendis, treenides rahvusooperis Estonia balleti intensiivkursustel koos poolesaja noore balletitantsijaga kogu maailmast; tutvustanud vaatajale Tallinna Muusika- ja Balletikooli hoonet, seal õppimise võimalusi, külalisõppejõude ja -esinejaid ning meie baleriinide eluolu ja erialast käekäiku. Tema on ka Eesti balleti grand old lady Tiiu Randviiru 80. sünnipäeva tähistava portreesaate (esmaeeter 06.06.2018) autor.

 Tunnustus 
 2019 – Eesti Meelelahutusauhind aasta noore tegija kategoorias
 2020 – Bonnieri preemia uuriva ajakirjanduse lugude eest, mis rääkisid listeeriabakterist 
 2022 – Eesti Rahvusringhäälingu projektipreemia ETV sarja "Sinu uus sugulane" eest 

 Isiklikku 
Tema vanaisa oli Väike-Maarja kolhoosi esimees Boris Gavronski, kes oli pärit Eestisse Lätist sisse rännanud juutide perekonnast. Anna Pihli ettevõtjast isa Georg Gavronski, meditsiinidoktor ja üks ravimite hulgimüügiettevõtte Magnum Medical asutajaid, kasvas peres, kus räägiti eesti ja vene keelt ning jidišit. Ema Maia Gavronski on perearst ja õppejõud. Anna Pihli vanemad kasvatavad Viljandimaal Morna külas viinamarju ja peavad Õnne veinitalu. 

Anna Pihl oli 2018. aastast abielus ajakirjanik Kristjan Pihliga, paaril on 2020. aastal sündinud tütar Asta. 2025. aastal teatas paar abielu lahutamisest.

Anna ja Kristjan Pihl on vähiravifondi püsiannetajad.

Viited

Välislingid

 "Pealtnägija" intervjuu. Tiiu Randviir Anna Gavronski saade Tiiu Randviiru 80. sünnipäevaks. ETV esmaeeter: 6. juuni 2018
 Anna Pihl. Maria Seletskaja tee balletilavalt dirigendipulti: oli inimesi, kes ei naernud mind välja ERR Kultuur, 6. november 2019
 Üks ja ainus. Tallinna Balletikool Anna Pihli juhitud saade Tallinna Balletikoolist. ETV, esmaeeter 15. juuni 2021
 Külli-Riin Tigasson. Ekspressi hitid 2022 | Anna Pihli suguvõsa rääkimata lugu: liiklusõnnetus ja holokausti ohvrid Eesti Ekspress, 26. detsember 2022
 Liis Auväärt. Kaanelugu | Anna Pihl: poliitikasse ma ei lähe kunagi. Olen allergiline suukorvide ja hämamise vastu Eesti Naine / Delfi, 15. oktoober 2023

Kategooria:Eesti teleajakirjanikud
Kategooria:Miina Härma Gümnaasiumi vilistlased
Kategooria:Sündinud 1989